“Enyɛŋ Efee Anɔkwale!”—Mɔ Ko Ni Osumɔɔ Egbo, Obaana Hiɛnɔkamɔ\nNEW YORK (U.S. Amerika) nuu ko bɔ amaniɛ akɛ: “Mibinuu Jonathan tee koni eyasara enanemɛi komɛi ni kɛ wɔ teŋ jɛkɛmɔ ji kilomitai fioo ko lɛ. Miŋa, Valentina, sumɔɔɔ ni eyaa jɛmɛ. Enyaaa bɔ ni gbɛjegbɛ lɛ nɔ yɔɔ ha lɛ he kwraa. Shi mibinuu lɛ sumɔɔ ilɛtrɔniks he nikasemɔ, ni enanemɛi lɛ yɛ nitsumɔhe ko ni ebaanyɛ ekase nibii asaamɔ yɛ jɛmɛ. Miyɛ shia yɛ Manhattan anaigbɛ, yɛ New York akutso ko mli. Miŋa etee eyaasara ewekumɛi yɛ Puerto Rico. Misusu akɛ, ‘Etsɛŋ ni Jonathan baaba.’ Kɛkɛ ni shinaa lɛ naa ŋmɛlɛ lɛ gbɛɛ. ‘Bɔ fɛɛ bɔ ni ji lɛ, lɛ ebaa lɛ.’ Jeee lɛ ni. Polisifoi kɛ tsofafeemɔ he nitsulɔi ni tsuɔ osharai ahe nii lɛ ni. Polisifonyo lɛ bi akɛ: ‘Kwɛmɔ akɛ ole mɔ ni tsɔne kudɔmɔ he gbɛŋmɛɛ wolo nɛ lo?’ ‘Hɛɛ, mibinuu Jonathan nɔ ni.’ ‘Wɔhiɛ sane fɔŋ ko kɛha bo. Oshara ko eba, ni . . . obinuu, . . . obinuu lɛ egbo.’ Klɛŋklɛŋ nii ni mifee ji, miwie akɛ, ‘Enyɛŋ efee anɔkwale!’ Nakai tsuifaa sane lɛ ye wɔ awui yɛ wɔtsuiŋ, ni wɔmiitsa nɛkɛ pilamɔ nɛɛ lolo, yɛ afii pii asɛɛ po.”\n‘Wɔhiɛ sane fɔŋ ko kɛha bo. Oshara ko eba, ni . . . obinuu, . . . obinuu lɛ egbo.’\nTsɛ ko ni yɔɔ Barcelona (Spain) lɛ ŋma akɛ: “Wɔji weku ko ni yɔɔ miishɛɛ, yɛ Spain, yɛ afi 1960 afii lɛ amli. Miŋa María, kɛ wɔbii etɛ ni ji, David, Paquito, kɛ Isabel, ni amɛye afii 13, 11, kɛ 9 lɛ kɛ wɔ yɔɔ.\n“Gbi ko, yɛ March afi 1963 mli lɛ, Paquito jɛ skul eba shia, ni ekɛɛ akɛ eyitso miigba lɛ waa. Wɔnuuu nɔ ni ha eba lɛ nakai lɛ shishi—shi etsɛɛɛ ni wɔná wɔle. Ŋmɛlɛtswai etɛ sɛɛ lɛ egbo. Lá ni ho yɛ eyitsoŋ lɛ efo ewala sɛɛ.\n“Nɔ ni fe afii 30 nɛ ni Paquito gbo. Ni kɛlɛ, wɔkaiɔ nakai gbele lɛ mli piŋmɔ lɛ kɛbashi ŋmɛnɛ. Enyɛŋ eba lɛ akɛ fɔlɔi komɛi abi ko aaagbo ni amɛnuŋ he akɛ amɛ diɛŋtsɛ amɛhe nɔ ko elaaje—ni ekɔɔɔ bei abɔ ni eho kɛ bii afalɛ ni ekolɛ amɛyɔɔ lɛ he nɔ ko.”\nNɛkɛ niiashikpamɔi enyɔ nɛɛ, ni tsɔɔ bɔ ni fɔlɔi abii gboi lɛ, feɔ bɔ ni kɛ́ gbekɛ ko gbo lɛ piŋmɔ lɛ naa waa ni esɛɛ tsɛɔ hu lɛ he nɔkwɛmɔnɔ. Kwɛ bɔ ni datrɛfonyo ko ni ŋma nɛkɛ sane nɛɛ lɛ wiemɔi lɛ ji anɔkwale ha, beni ekɛɛ akɛ: “Gbekɛ gbele fãa mɔ tsui kɛ awerɛho ni hiɛ kpaaa nɔ fe mɔ ni eda gbele, ejaakɛ gbekɛ lɛ ji naagbee mɔ kwraa ni aaakpa egbele gbɛ. . . . Gbekɛ fɛɛ gbekɛ gbele tsɔɔ wɔsɛɛ be mli gbɛkpamɔi loo susumɔi, wekukpaai [binuu, shaayoo, nabii], niiashikpamɔi . . . ni anako mli ŋɔɔmɔ lolo ni elaaje.” Ni nɛkɛ nii ni alaaje ni anuɔ he waa nɛɛ hu baanyɛ akɔ yoo fɛɛ yoo ni laajeɔ ebi fufɔoo kɛtsɔɔ sharakemɔ nɔ lɛ he.\nŊa ko ni ewu gbo eshi lɛ lɛ tsɔɔ mli akɛ: “Miwu Russell, sɔmɔ akɛ tsofafeemɔ he nitsulɔ yɛ Pacific tawuuhe lɛ yɛ Jeŋ Ta II be lɛ mli. Ekɛ ehe wo tawuui komɛi ni yɔɔ gbeyei amli, shi egbooo yɛ mli. Eku esɛɛ kɛba U.S. Amerika kɛba shihilɛ ni toiŋjɔlɛ yɔɔ mli saŋŋ mli. Yɛ sɛɛ mli lɛ, esɔmɔ akɛ Nyɔŋmɔ Wiemɔ lɛ he sɔɔlɔ. Beni eye afii 60 kɛyaa pɛ kɛkɛ ni ena nibii komɛi ni tsɔɔ akɛ eyɛ tsui hela. Ebɔ mɔdɛŋ ni ehi shi akɛ mɔ ni yɔɔ ekãa be fɛɛ be. Kɛkɛ ni gbi ko, yɛ July afi 1988 mli lɛ, tsui hela ko ni naa wa waa mɔ lɛ ni egbo. Egbele lɛ ye mi awui waa. Minyɛɛɛ ni mikɛ lɛ aye shɛɛ ko po. Jeee miwu kɛkɛ eji. Eji minaanyo kpakpa fe fɛɛ. Wɔkɛ afii 40 hi shi yɛ ekomefeemɔ mli. Agbɛnɛ, ebafee akɛ esa akɛ makpee shoofeemɔ krɛdɛɛ ko naa.”\nEnɛɛmɛi ji osharai akpei abɔ ni baa wekui ni yɔɔ je lɛŋ fɛɛ lɛ anɔ daa gbi lɛ ateŋ fioo ko pɛ. Taakɛ mɛi ni yeɔ awerɛho lɛ ateŋ mɛi pii baakɛɛ bo lɛ, kɛ́ gbele baŋɔ obi, owu, oŋa, ofɔlɔ, onaanyo kɛtee lɛ, etamɔ bɔ pɛ ni Kristofonyo niŋmalɔ Paulo tsɛ lɛ akɛ “naagbee henyɛlɔ” lɛ. Bei pii lɛ, nɔ ni afɔɔ feemɔ yɛ sane gbonyo ni asumɔɔɔ ni anuɔ nɛɛ he ji kpɛlɛmɔ ni akpɛlɛɛɛ nɔ, yɛ be mli ni akɛɔ akɛ, “Enyɛŋ efee anɔkwale! Miheee miyeee.” Nifeemɔi krokomɛi fɔɔ enɛɛmɛi asɛɛnyiɛmɔ, taakɛ wɔbaana lɛ.—1 Korintobii 15:25, 26.\nShi, dani wɔɔsusu bɔ ni awerɛho henumɔi nɛɛ ji lɛ ahe lɛ, nyɛhaa wɔhaa sanebimɔi komɛi ni he hiaa lɛ ahetoo. Ani gbele tsɔɔ nakai gbɔmɔ lɛ naagbee? Ani hiɛnɔkamɔ ko yɛ akɛ wɔbaanyɛ wɔna wɔsuɔlɔi ni egboi lɛ ekoŋŋ?\nHiɛnɔkamɔ Diɛŋtsɛ Yɛ\nBiblia mli niŋmalɔ Paulo kɛ kpɔmɔ he hiɛnɔkamɔ kɛmiijɛ nakai “naagbee henyɛlɔ,” ni ji gbele dɛŋ lɛ ha. Eŋma akɛ: “Abaaha gbele afee shwɛm.” “Naagbee henyɛlɔ ni abaabule eshishi ji gbele.” (1 Korintobii 15:26, The New English Bible) Mɛni hewɔ Paulo yɔɔ nɔmimaa waa yɛ nɔ nakai lɛ? Ejaakɛ mɔ ni ji Yesu Kristo ni atee lɛ shi kɛjɛ gbele mli lɛ, ji mɔ ni tsɔɔ lɛ nii. (Bɔfoi lɛ Asaji 9:3-19) Ni no hewɔ hu ni Paulo nyɛ eŋma akɛ: “Bɔ ni gbele tsɔ gbɔmɔ [Adam] nɔ kɛba lɛ, nakai nɔŋŋ shitee hu tsɔ gbɔmɔ [Yesu Kristo] nɔ kɛba. Ejaakɛ taakɛ bɔ ni Adam mli ni mɛi fɛɛ gboiɔ yɛ lɛ, nakai nɔŋŋ kɛ̃ Kristo mli ni amɛ fɛɛ amɛyi aaaná wala yɛ.”—1 Korintobii 15:21, 22.\nYesu ye awerɛho waa beni ekɛ Nain okulafo lɛ kpe ni ena ebinuu ni egbo lɛ. Biblia mli sane lɛ kɛɔ wɔ akɛ: “Shi beni [Yesu] eshɛ [Nain] maŋ lɛ agbó lɛ naa etã lɛ, naa, awo gbonyo ko kɛmiije kpo, ni enyɛ bi kome ji lɛ, ni okulafo ji yoo lɛ; ni maŋ lɛŋ bii pii fata ehe. Ni beni Nuŋtsɔ lɛ na lɛ lɛ, emusuŋ tsɔ lɛ yɛ ehe, ni ekɛɛ lɛ akɛ: Kaafo! Ni eba ebata adeka lɛ he; ni mɛi ni tere lɛ lɛ wa damɔ shi. Ni ekɛɛ: Oblanyo, miikɛɛo akɛ: Tee shi! Ni mɔ ni egbo lɛ te shi eta shi, ni ebɔi wiemɔ; ni eŋɔ lɛ eha enyɛ. Shi gbeyei mɔmɔ amɛ fɛɛ, ni amɛwo Nyɔŋmɔ hiɛ nyam amɛkɛɛ: Gbalɔ kpeteŋkpele ete shi yɛ wɔteŋ, ni Nyɔŋmɔ ebasara emaŋ lɛ.” Kwɛ bɔ ni musuŋtsɔlɛ tsirɛ Yesu, ni no ha etée yoo okulafo lɛ binuu lɛ shi! Susumɔ nɔ ni enɛ tsɔɔ kɛha wɔsɛɛ be lɛ he okwɛ!—Luka 7:12-16.\nYesu tée gbonyo shi yɛ odasefoi lɛ ahiɛ, ni hiɛ kpaŋ nɔ gbi ko gbi ko. Eji gbohiiashitee ni etsɔ hiɛ egba kɛtsɔ enɛ hiɛ lɛ he okadi, ni ji shikpɔŋ nɔ wala shihilɛ mli ni akɛ mɔ aaaba ekoŋŋ yɛ “ŋwɛi hee” lɛ shishi. Yesu ewie yɛ nakai be lɛ mli akɛ: “Enɛ akafee nyɛ naakpɛɛ; ejaakɛ ŋmɛlɛtswaa lɛ miiba, nɔ mli ni mɛi fɛɛ ni yɔɔ kaimɔ gbohiiabui amli lɛ aaanu egbee ni amɛaaje kpo.”—Kpojiemɔ 21:1, 3, 4; Yohane 5:28, 29, NW; 2 Petro 3:13.\nPetro, kɛ mɛi 12 lɛ ateŋ mɛi krokomɛi ni fata Yesu he yɛ egbɛfaai lɛ amli lɛ kɛ amɛhiŋmɛii na gbohiiashitee kroko hu ni ba. Amɛnu ni Yesu ni atée lɛ shi lɛ miiwie yɛ Galilea Ŋshɔ lɛ naa diɛŋtsɛ. Sane lɛ kɛɔ wɔ akɛ: “Yesu kɛɛ amɛ akɛ: [Nyɛsaa] nyɛnaa nɔ ko. Ni kaselɔi lɛ ateŋ mɔ ko ekaaa lɛ bimɔ akɛ: Namɔ jio? ejaakɛ amɛle akɛ Nuŋtsɔ lɛ ni. Kɛkɛ ni Yesu ba ni ebakɔ aboloo lɛ, ni eŋɔha amɛ, kɛ loo lɛ hu. Shii etɛ nɛ ni Yesu jie ehe kpo etsɔɔ ekaselɔi lɛ, beni ete shi kɛjɛ gbohii ateŋ lɛ.”—Yohane 21:12-14.\nNo hewɔ lɛ, Petro baanyɛ aŋma kɛ nɔmimaa diɛŋtsɛ akɛ: “Ajɔɔ Nyɔŋmɔ kɛ wɔ-Nuŋtsɔ Yesu Kristo Tsɛ lɛ, mɔ ni fɔ wɔ ehee yɛ lɛ diɛŋtsɛ emɔbɔnalɛ babaoo lɛ naa, eha wala hiɛnɔkamɔ yɛ Yesu Kristo shi ni etée kɛjɛ gbohii ateŋ lɛ hewɔ.”—1 Petro 1:3.\nBɔfo Paulo jie ehiɛnɔkamɔ ni hekɛnɔfɔɔ yɔɔ mli lɛ kpo beni ekɛɛ: “Miheɔ nibii fɛɛ ni aŋma yɛ mla lɛ kɛ gbalɔi lɛ amli lɛ miyeɔ, ni miyɛ Nyɔŋmɔ nɔ hiɛnɔkamɔ, akɛ gbohiiashitee baaba, ni jalɔi kɛ mɛi ni ejaaa fɛɛ baate shi, no nɔŋŋ gbɛ mɛnɛɛmɛi hu kwɛɔ.”—Bɔfoi lɛ Asaji 24:14, 15.\nNo hewɔ lɛ, mɛi akpekpei abɔ baanyɛ aná hiɛnɔkamɔ ni ma shi shiŋŋ akɛ amɛbaana amɛsuɔlɔi lɛ yɛ wala mli ekoŋŋ yɛ shikpɔŋ nɔ, shi yɛ shihilɛi ni yɔɔ srɔto kwraa mli. Mɛɛ shihilɛi nɛkɛ enɛɛmɛi aaaji? Abaawie hiɛnɔkamɔ ni damɔ Biblia lɛ nɔ, ni yɔɔ kɛha wɔsuɔlɔi ni egboi lɛ he ekoŋŋ yɛ wolo bibioo nɛɛ naagbee fã ni yitso ji “Hiɛnɔkamɔ ni Ma Shi Shiŋŋ Kɛha Gbohii Lɛ” mli.\nShi klɛŋklɛŋ lɛ, nyɛhaa wɔsusua saji komɛi ni ooobi yɛ be mli ni oyeɔ osuɔlɔ ko gbele he awerɛho lɛ he wɔkwɛa: Ani eji adebɔɔ su akɛ aye awerɛho yɛ nɛkɛ gbɛ nɔ? Te mafee tɛŋŋ mikɛ miwerɛho lɛ ahi shi? Mɛni mɛi krokomɛi baanyɛ afee ni amɛkɛye amɛbua mi koni manyɛ madamɔ naa? Mɛɛ gbɛ nɔ matsɔ maye mabua mɛi krokomɛi ni yeɔ awerɛho? Ni titri lɛ, Mɛni Biblia lɛ kɛɔ yɛ gbohii lɛ ahiɛnɔkamɔ ni ma shi shiŋŋ he? Ani mana misuɔlɔi lɛ ekoŋŋ? Ni yɛ nɛgbɛ?\nMɛɛ henumɔ ajieɔ lɛ kpo beni suɔlɔ ko egbo?\nMɛni Yesu fee kɛha Nain okulafo ko?\nMɛɛ shiwoo ni kɔɔ gbohii lɛ ahe Yesu kɛha?\nMɛni hewɔ Petro kɛ Paulo baanyɛ aná nɔmimaa akɛ gbohiiashitee baaba lɛ?\nMɛɛ sanebimɔi sa hetoohamɔ?


Mɛni Hewɔ Esa akɛ ‘Wɔya nɔ Wɔbu’? | Nikasemɔ\nKANEMƆ YƐ Acholi Afrikaans Albania Amerika Mumuii Awiemɔ Amharic Angola Mumuii Awiemɔ Arabic Argentina Mumuii Awiemɔ Armenia Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Boulou Brazil Mumuii Awiemɔ Britian Mumuii Awiemɔ Bulgaria Catalan Cebuano Chichewa Chile Mumuii Awiemɔ China Mumuii Awiemɔ Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Colombia Mumuii Awiemɔ Croatia Czech Dangme Denmark Dutch Ecuador Mumuii Awiemɔ Efik Estonia Ewe Fiji Finland Finland Mumuii Awiemɔ Fon French Ga Georgia Germany Germany Mumuii Awiemɔ Guarani Gujarat Gun Hausa Hebri Hela Hiligaynon Hindi Hiri Motu Hungary Iceland Igbo Iloko Indonesia Isoko Italia Italia Mumuii Awiemɔ Japan Japan Mumuii Awiemɔ Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korea Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvia Lhukonzo Lithuania Luganda Lunda Luo Luvale Macedonia Malagasy Malay Malayalam Mambwe-Lungu Marathi Maya Mbunda Mexico Mumuii Awiemɔ Mixe (North Central) Mongolia Moore Myanmar Ndebele Ndebele (Zimbabwe) Ndonga Nepali Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Poland Poland Mumuii Awiemɔ Portugal Punjabi Quechua (Bolivia) Romania Runyankore Russia Russia Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Sidama Silozi Sinhala Slovak Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Swahili Swati Sweden Tagalog Taiwan Mumuii Awiemɔ Tajiki Tamil Tatar Telugu Tetun Dili Thailand Tigrinya Tiv Tok Pisin Turkey Turkmen Tuvalu Twi Tzotzil Ukrain Urdu Urhobo Uzbek Venda Venezuela Mumuii Awiemɔ Vietnam Waray-Waray Welsh Wolaita Xhosa Yoruba Zande Zapotec (Isthmus) Zimbabwe Mumuii Awiemɔ Zulu\n“Nyɛleee gbi nɔ ni nyɛ-Nuŋtsɔ lɛ baaba.”—MAT. 24:42.\nLALAI: 136, 129\nMƐƐ GBƐ NƆ WƆBAANYƐ WƆWU WƆSHI NIBII NI NYIƐ SƐƐ NƐƐ, NI WƆYA NƆ WƆBU?\nAbonsam ŋaatsɔi lɛ.\nJe lɛ mumɔ lɛ.\nEmuu ni wɔyeee lɛ.\n1. Okɛ nɔkwɛmɔnɔ ko atsɔɔ nɔ hewɔ ni ehe miihia ni wɔhiɛ ahi wɔhe nɔ yɛ be ni wɔyɔɔ mli lɛ kɛ nibii ni yaa nɔ yɛ je lɛ mli lɛ ahe. (Kwɛmɔ mfoniri ni yɔɔ nikasemɔ lɛ shishijee lɛ.)\nKƐ́ ESHWƐ fioo ni abaaje kpokpaa wulu nɔ kpee ko shishi lɛ, sɛinɔtalɔ lɛ baa kpoku lɛ nɔ, ehereɔ mɛi fɛɛ ni eba lɛ atuu, ni ekɛɔ amɛ akɛ amɛtara shi ni amɛbo lalai ŋɔɔmɔŋɔɔmɔi ni abaatswa lɛ toi. Shi bei komɛi lɛ, be ni abɔi lala lɛ tswaa lɛ sɛɛ lɛ, obaana ni mɛi nyiɛ kɛmiiya kɛmiiba ni amɛmiigba sane, tamɔ nɔ ni amɛnuko nɔ ni yaa nɔ lɛ po. Amɛtaraaa shi ni amɛbaasaa amɛjwɛŋmɔ kɛhã nibii kpakpai ni baaya nɔ lɛ. Mɛni hewɔ? Ekã shi faŋŋ akɛ, amɛkɛ amɛjwɛŋmɔ eyaaa nɔ ni sɛinɔtalɔ lɛ wie lɛ nɔ, ni amɛhiɛ eje amɛhe nɔ akɛ eshwɛ fioo ni abaaje kpee lɛ shishi. Nɔkwɛmɔnɔ nɛɛ hãa wɔnaa nɔ hewɔ ni esa akɛ wɔhã wɔhiɛ ahi wɔhe nɔ be fɛɛ be lɛ. Kɛji wɔhãaa wɔhiɛ ahi wɔhe nɔ lɛ, wɔhiɛ baaje be ni wɔyɔɔ mli lɛ nɔ, ni wɔkɛ wɔjwɛŋmɔ eyaŋ nibii ni yaa nɔ yɛ je lɛ mli lɛ anɔ. Kɛ́ eba lɛ nakai lɛ, nifeemɔ ko ni ebɛŋkɛ waa, ni he hiaa kwraa fe kpokpaa wulu nɔ kpee ko shishijee lɛ baabati wɔ shi trukaa. Ani ole nifeemɔ ni ji?\n2. Mɛni hewɔ Yesu kɛɛ ekaselɔi lɛ akɛ ‘amɛya nɔ amɛbu’ lɛ?\n2 Be ni Yesu Kristo kɛ ekaselɔi lɛ wieɔ “shihilɛ gbɛjianɔtoo lɛ naagbee gbii lɛ” ahe lɛ, ekɛɛ amɛ akɛ: “Nyɛyaa nɔ nyɛkwɛa, nyɛyaa nɔ nyɛshia kpe, ejaakɛ nyɛleee be ni ato lɛ.” No sɛɛ lɛ, ekɛɛ amɛ shii abɔ akɛ: “Nyɛyaa nɔ nyɛbua.” (Mat. 24:3; kanemɔ Marko 13:32-37.) Be ni Mateo bɔɔ sane kome too nɛɛ nɔŋŋ he amaniɛ yɛ ewolo lɛ mli lɛ, ehã wɔle akɛ Yesu bɔ ekaselɔi lɛ kɔkɔ ni amɛhiɛ ahi amɛhe nɔ, ekɛɛ amɛ akɛ: “Nyɛyaa nɔ nyɛbua, ejaakɛ nyɛleee gbi nɔ ni nyɛ-Nuŋtsɔ lɛ baaba.” No sɛɛ lɛ, esaa ewie akɛ: “Nyɛsaa nyɛhe nyɛtoa, ejaakɛ nɔ ŋmɛlɛtswaa ni nyɛsusuuu akɛ no ni lɛ, gbɔmɔ Bi lɛ baaba.” Ewie ekoŋŋ akɛ: “Nyɛyaa nɔ nyɛbua, ejaakɛ nyɛleee gbi lɛ loo ŋmɛlɛtswaa lɛ.”—Mat. 24:42-44; 25:13.\n3. Mɛni hewɔ wɔbuɔ Yesu kɔkɔbɔɔ lɛ akɛ eji hiɛdɔɔ sane lɛ?\n3 Yehowa Odasefoi buɔ Yesu kɔkɔbɔɔ nɛɛ akɛ eji hiɛdɔɔ sane. Wɔle akɛ “naagbee be lɛ” mli wɔyɔɔ lɛ, ni akɛ, etsɛŋ kwraa “amanehulu kpeteŋkpele” lɛ baaje shishi! (Dan. 12:4; Mat. 24:21) Taakɛ Yesu gba lɛ, Yehowa tsuji miishiɛ Maŋtsɛyeli lɛ he sane kpakpa lɛ yɛ shikpɔŋ lɛ nɔ fɛɛ. Yɛ nakai beiaŋ nɔŋŋ lɛ, aawu tai yɛ heihei, ni helai, shikpɔŋhosomɔi, kɛ hɔji miisu mɛi atsui yɛ je lɛŋ he fɛɛ he. Mɛi ajeŋba ekpɔtɔ, ni amale jamɔi kɛ basabasafeemɔ efa. (Mat. 24:7, 11, 12, 14; Luka 21:11) Wɔkɛ miishɛɛ miikpa be ni Yesu baaba lɛ gbɛ, ni wɔle akɛ ebaahã nibii fɛɛ ni Nyɔŋmɔ eto eyiŋ akɛ ebaafee lɛ aba mli.—Mar. 13:26, 27.\nNAAGBEE LƐ EBƐŊKƐ KPAAKPA!\n4. (a) Mɛni hewɔ wɔbaanyɛ wɔkɛɛ akɛ, amrɔ nɛɛ Yesu le be ni Harmagedon ta lɛ baafɛ lɛ? (b) Eyɛ mli akɛ wɔleee be ni amanehulu kpeteŋkpele lɛ baaje shishi moŋ, shi mɛni wɔle?\n4 Kɛ́ wɔtee kpokpaa wulu nɔ kpee lɛ, wɔle be ni nifeemɔ lɛ baaje shishi. Shi wɔnyɛŋ wɔle be ni amanehulu kpeteŋkpele lɛ baaje shishi lɛ kɔkɔɔkɔ. Be ni Yesu yɔɔ shikpɔŋ lɛ nɔ lɛ, ewie akɛ: “Nakai gbi lɛ kɛ nakai ŋmɛlɛtswaa lɛ, mɔ ko mɔ ko leee, bɔfoi ni yɔɔ ŋwɛi lɛ tete loo Bi lɛ tete leee, ja Tsɛ lɛ kɛkɛ.” (Mat. 24:36) Shi amrɔ nɛɛ wɔbaanyɛ wɔwie akɛ, Kristo le be ni Harmagedon ta lɛ baaje shishi, ejaakɛ Nyɔŋmɔ ehala lɛ akɛ mɔ ni baanyiɛ hiɛ yɛ ta nɛɛ mli. (Kpoj. 19:11-16) Ni wɔ hu? Kɛbashi ŋmɛnɛ lɛ, wɔleee be lɛ, ni enɛ hewɔ ehe miihia waa ni wɔya nɔ wɔbu lɛ. Yehowa lɛ, kɛjɛ blema tɔ̃ɔ lɛ, ele be ni amanehulu kpeteŋkpele lɛ baaje shishi. Etsɔ hiɛ eto be pɔtɛ̃ɛ ni naagbee lɛ baaba, ni be ni je naa, ni je tsɛreɔ lɛ, be lɛ miibɛŋkɛ. Yehowa kɛɛ “ekpeŋ sɛɛ!” (Kanemɔ Habakuk 2:1-3.) Shi mɛni hewɔ wɔheɔ wɔyeɔ akɛ ebaaye ewiemɔ nɔ lɛ?\n5. Okɛ nɔkwɛmɔnɔ ko atsɔɔ nɔ hewɔ ni wɔbaanyɛ wɔwie akɛ, nibii fɛɛ ni Yehowa gbaa lɛ baa mli yɛ amɛbe naa pɛpɛɛpɛ.\n5 Yehowa gbalɛi fɛɛ baa mli yɛ be ni eto lɛ naa pɛpɛɛpɛ! Akɛ nɔkwɛmɔnɔ lɛ, susumɔ gbi ni ekpɔ̃ Israelbii lɛ kɛjɛ nyɔŋyeli mli yɛ Ejipt lɛ he okwɛ. Nakai gbi lɛ ji Nisan 14, 1513 D.Ŋ.B. Mose wie yɛ gbi nɛɛ he akɛ: “Yɛ afii ohai ejwɛ kɛ nyɔŋmai etɛ lɛ naagbee mli, nakai gbi lɛ nɔ nɔŋŋ eba mli akɛ Yehowa tai lɛ fɛɛ je Mizraim [loo Ejipt] shikpɔŋ lɛ nɔ.” (2 Mose 12:40-42) Abɔi “afii ohai ejwɛ kɛ nyɔŋmai etɛ” nɛɛ kanemɔ kɛjɛ afi 1943 D.Ŋ.B., ejaakɛ nakai afi lɛ nɔ kpaŋmɔ ni Yehowa kɛ Abraham kpaŋ lɛ bɔi nitsumɔ. (Gal. 3:17, 18) Sɛɛ mli lɛ, Yehowa kɛ Abraham wie, ni ekɛɛ lɛ akɛ: “Ná ole akɛ oseshibii aaatsɔmɔ gbɔi yɛ shikpɔŋ ni jeee amɛnɔ nɔ; ni amɛaasɔmɔ amɛ, ni nomɛi aaawa amɛyi afii ohai ejwɛ.” (1 Mose 15:13; Bɔf. 7:6) Yiwaa “afii ohai ejwɛ” nɛɛ je shishi yɛ afi 1913 D.Ŋ.B., be ni atse Isak fufɔ ni Ishmael bɔi ehe fɛoyeli lɛ, ni eba naagbee yɛ afi 1513 D.Ŋ.B., be ni Israelbii lɛ shi Ejipt lɛ. (1 Mose 21:8-10; Gal. 4:22-29) Ni tsɔɔ akɛ, Yehowa tsɔ hiɛ eto be ni ebaakpɔ̃ ewebii lɛ, ni efee nakai afii ohai ejwɛ sɔŋŋ dani be lɛ shɛ!\n6. Mɛni hewɔ wɔyɔɔ nɔmimaa akɛ Yehowa baabaa ewebii ayi lɛ?\n6 Yoshua fata mɛi ni Yehowa kpɔ̃ kɛje Ejipt lɛ ahe. Sɛɛ mli lɛ, ekɛɛ Israelbii lɛ akɛ: “Nyɛle yɛ nyɛtsui mli fɛɛ kɛ nyɛsusuma mli fɛɛ akɛ nibii kpakpai fɛɛ ni Yehowa, nyɛ-Nyɔŋmɔ lɛ, wie yɛ nyɛhewɔ lɛ, emli ekome folo ekaaa shi, fɛɛ eba mli ehã nyɛ, emli ekome folo ekaaa shi.” (Yosh. 23:2, 14) Wɔ hu wɔyɛ nɔmimaa akɛ, Yehowa baabaa ewebii lɛ ayi kɛfo amanehulu kpeteŋkpele lɛ, taakɛ ewo shi akɛ ebaafee lɛ. Shi akɛ aŋkroaŋkroi lɛ, ja wɔtee nɔ wɔbu dani abaahere wɔyiwala.\nJA WƆTEE NƆ WƆBU DANI ABAAHERE WƆYIWALA\n7, 8. (a) Yɛ blema lɛ, mɛni bulɔi tsuɔ? Ni mɛni wɔkaseɔ yɛ mli? (b) Okɛ nɔkwɛmɔnɔ ko ahã kɛtsɔɔ nɔ hewɔ ni eyɔɔ oshara akɛ bulɔi baawɔ lɛ.\n7 Wɔbaanyɛ wɔkase nɔ ko yɛ bulɔi ni bu blema Yerusalem maŋ lɛ kɛ maji krokomɛi ni tamɔ nakai lɛ ahe lɛ adɛŋ. Maji nɛɛ ateŋ babaoo yɛ ni atswa gbogboi ni kwɔlɔ kɛfo amɛhe, bɔ ni afee ni henyɛlɔi akanyɛ amɛbote mli. Akɛni gbogboi nɛɛ kwɔlɔ hewɔ lɛ, maŋ lɛ bulɔi lɛ ateŋ mɛi komɛi damɔɔ nɔ, koni amɛnyɛ amɛna shɔŋŋ. Amɛteŋ mɛi komɛi hu damɔɔ maŋ lɛ geeti lɛ naa. Kɛ́ bulɔi lɛ na ni henyɛlɔ ko miiba ebatutua maŋ lɛ, amɛbɔɔ maŋbii lɛ kɔkɔ. (Yes. 62:6) Bulɔi lɛ le akɛ ehe miihia ni amɛhã amɛhiɛ ahi amɛhe nɔ be fɛɛ be, shwane kɛ nyɔɔŋ fɛɛ, ejaakɛ kɛ́ amɛhiɛ je amɛhe nɔ fioo po lɛ, amɛkɛ mɛi awala baawo oshara mli.—Ezek. 33:6.\n8 Be ni Yudafoi ayinɔsaneŋmalɔ Josephus gbaa bɔ ni fee ni Roma asraafoi lɛ ŋɔ Yerusalem yɛ afi 70 Ŋ.B. lɛ, ewie akɛ, no mli lɛ bulɔi ni yɔɔ maŋ lɛ geeti lɛ naa he ko ni atsɛɔ lɛ Antonia Mɔɔ lɛ ewɔ! No hewɔ lɛ, Roma asraafoi lɛ tsɔ jɛmɛ kɛbote maŋ lɛ mli, amɛbɔ mɔdɛŋ amɛwo sɔlemɔwe lɛ mli la, ni nakai fee ni akpãtã Yerusalem hiɛ. Enɛ ba yɛ amanehulu ni fe fɛɛ ni Yudafoi lɛ kɛkpe pɛŋ lɛ naagbee gbii lɛ amli.\n9. Mɛɛ nifeemɔ ni sa kadimɔ waa kã wɔhiɛ shi mɛi pii ajwɛŋmɔ bɛ nɔ?\n9 Ŋmɛnɛ lɛ, maji babaoo hu yɛ asraafoi ni buɔ maŋbii lɛ ahe. Asraafoi nɛɛ damɔɔ hei ni atsɔmɔɔ kɛboteɔ maŋ lɛ mli lɛ, ni amɛkɛ kamerai kɛ ilɛtrɔnik tsɔji krokomɛi tsuɔ nii, bɔ ni afee ni kɛ́ henyɛlɔ ko loo nɔ kroko ni baanyɛ aye maŋ lɛ awui lɛ miiba lɛ, amɛnyɛ amɛna ni amɛtsu he nii. Shi, nɔ ko yɛ ni bulɔi nɛɛ enaaa. Amɛnaaa Nyɔŋmɔ ŋwɛi Maŋtsɛyeli lɛ, kɛ Yesu Kristo, ni ji mɔ ni Nyɔŋmɔ ehala akɛ Maŋtsɛyeli nɛɛ nɔ Maŋtsɛ lɛ. Etsɛŋ kwraa, ŋwɛi Maŋtsɛyeli nɛɛ baafã adesai anɔyelii fɛɛ anɔ ta, ni ebaakpãtã amɛhiɛ butuu. (Yes. 9:5, 6; 56:10; Dan. 2:44) Kɛ́ wɔhã wɔhiɛ hi wɔhe nɔ, wɔtee nɔ wɔpɛi Biblia gbalɛi amli, ni wɔtee nɔ wɔsɔmɔ Yehowa yɛ anɔkwayeli mli lɛ, gbi nɛɛ ebatiŋ wɔ shi trukaa.—Lala 130:6.\nKAAHÃ NƆ KO NƆ KO GBALA OJWƐŊMƆ\n10, 11. (a) Mɛni esa akɛ wɔkwɛ wɔhe nɔ jogbaŋŋ yɛ he? Ni mɛni hewɔ? (b) Mɛni hãa onaa akɛ, Abonsam elaka mɛi koni amɛkanu Biblia mli gbalɛi ashishi?\n10 Bulɔi pii nyɛɔ amɛbuɔ nyɔɔŋ fɛɛ ni amɛwɔɔɔ. Shi kɛ́ eshwɛ fioo ni amɛbaakpa lɛ, amɛnuɔ tɔlɛ he waa, ni ewaaa akɛ amɛbaawɔ. Nakai nɔŋŋ ebaanyɛ ewa kɛhã wɔ akɛ wɔbaaya nɔ wɔbu ni wɔhã wɔhiɛ ahi wɔhe nɔ be ni wɔbɛŋkɛɔ shihilɛ gbɛjianɔtoo nɛɛ naagbee lɛ. Kɛ́ wɔhãaa wɔhiɛ ahi wɔhe nɔ lɛ, oshara baanina wɔ! Nyɛhãa wɔkwɛa nibii etɛ komɛi ni baanyɛ agbala wɔjwɛŋmɔ ni ehã wɔhiɛ aje wɔhe nɔ.\n11 Abonsam miilaka mɛi. Be ni eshwɛ fioo ni Yesu baagbo lɛ, ewie “je nɛɛ nɔyelɔ lɛ” he etsɔɔ ekaselɔi lɛ shii etɛ sɔŋŋ. (Yoh. 12:31; 14:30; 16:11) No mli lɛ, Yesu le akɛ Abonsam baalaka mɛi koni amɛkanu Biblia mli gbalɛi ni kɔɔ naagbee gbii lɛ ahe lɛ ashishi, ni amɛkana nɔ hewɔ ni ehe miihia ni amɛhã amɛhiɛ ahi amɛhe nɔ. (Zef. 1:14) Ŋmɛnɛ lɛ, Satan “eshwila mɛi ni heee yeee lɛ ajwɛŋmɔi” kɛtsɔ amale jamɔi anɔ. (2 Kor. 4:3-6) Enɛ hewɔ kɛ́ wɔmiitao wɔtsɔɔ mɛi akɛ Kristo miiye nɔ akɛ Nyɔŋmɔ Maŋtsɛyeli lɛ nɔ Maŋtsɛ, ni akɛ, etsɛŋ jeŋ fɔŋ nɛɛ baaba naagbee lɛ, amɛsumɔɔɔ ni amɛboɔ toi lɛ.\n12. Mɛni hewɔ esa akɛ wɔkwɛ wɔhe nɔ jogbaŋŋ koni Abonsam akalaka wɔ lɛ?\n12 Esaaa akɛ wɔhãa mɛi ni sumɔɔɔ ni amɛboɔ sane lɛ toi lɛ anifeemɔ jeɔ wɔnijiaŋ wui. Esa akɛ wɔya nɔ wɔbu, ni wɔle nɔ hewɔ ni enɛ he miihia. Paulo ŋma wolo ko eyahã enyɛmimɛi Kristofoi komɛi, ni ekɛɛ amɛ akɛ: “Nyɛ diɛŋtsɛ nyɛle jogbaŋŋ akɛ Yehowa gbi lɛ miiba.” Ewie kɛfata he akɛ, eeba “tamɔ bɔ pɛ ní julɔ baa nyɔɔŋ lɛ.” (Kanemɔ 1 Tesalonikabii 5:1-6.) Yesu hu bɔ wɔ kɔkɔ akɛ: “Nyɛsaa nyɛhe nyɛtoa, ejaakɛ nɔ ŋmɛlɛtswaa ni nyɛhiɛ kãaa nɔ lɛ, gbɔmɔ Bi lɛ baaba.” (Luka 12:39, 40) Etsɛŋ, Satan baalaka mɛi ni ehã amɛnu he akɛ amɛyɛ “toiŋjɔlɛ” ni amɛyɛ “shweshweeshwe.” Amɛbaasusu akɛ nɔ fɛɛ nɔ miiya nɔ jogbaŋŋ yɛ je lɛ mli. Ni wɔ hu? Ani wɔbaaná nakai jwɛŋmɔ lɛ eko? Kɛ́ wɔtee nɔ ‘wɔshi kpe,’ ni wɔhã ‘wɔhiɛ hi wɔhe nɔ lɛ,’ ebaŋ lɛ nakai. Enɛ hewɔ esa akɛ wɔkane Biblia lɛ daa gbi ni wɔjwɛŋ nɔ ni wɔkaneɔ lɛ nɔ lɛ.\n13. Mɛɛ gbɛ nɔ je lɛ mumɔ lɛ náa mɛi anɔ hewalɛ ŋmɛnɛ? Ni mɛni baaye abua wɔ koni ekaná wɔnɔ hewalɛ?\n13 Je lɛ mumɔ lɛ náa bɔ ni mɛi susuɔ nii ahe amɛhãa lɛ nɔ hewalɛ. Ŋmɛnɛ lɛ, mɛi babaoo nuɔ he akɛ Nyɔŋmɔ he ehiaaa amɛ. (Mat. 5:3) Amɛkɛ amɛbe kɛ amɛhewalɛ fɛɛ tiuɔ ‘nibii ni heloo lɛ shweɔ kɛ nibii ni hiŋmɛii lɛ shweɔ lɛ’ asɛɛ. (1 Yoh. 2:16) Kɛfata he lɛ, akɛni nibii ni mɛi baanyɛ amɛkɛjie amɛhiɛtserɛ lɛ efa babaoo hewɔ lɛ, mɛi ebasumɔ “shwɛmɔ-kɛ-ŋɔɔmɔ” waa. (2 Tim. 3:4) Nibii nɛɛ fɛɛ baanyɛ ahã wɔhiɛ aje wɔhe nɔ ni wɔkpa Yehowa sɔɔmɔ. Enɛ hewɔ Paulo kɛɛ Kristofoi akɛ ‘amɛkatsɔ hiɛ amɛto gbɛjianɔ kɛhã nibii ni heloo lɛ shweɔ’ lɛ.—Rom. 13:11-14.\n14. Mɛɛ kɔkɔbɔɔ yɔɔ Luka 21:34, 35 lɛ?\n14 Wɔmiisumɔ ni Nyɔŋmɔ mumɔ lɛ akudɔ wɔ, moŋ fe je lɛ mumɔ lɛ, ejaakɛ no nɔ Yehowa tsɔɔ eyeɔ ebuaa wɔ koni wɔnu nibii ni baaba wɔsɛɛ lɛ ashishi.  (1 Kor. 2:12) Kɛ̃lɛ, akɛni ewaaa akɛ wɔhiɛ baaje wɔhe nɔ hewɔ lɛ, esa akɛ wɔkwɛ wɔhe nɔ jogbaŋŋ. Nibii komɛi ni wɔfeɔ daa gbi lɛ po baanyɛ agbala wɔjwɛŋmɔ kɛje Yehowa sɔɔmɔ nɔ. (Kanemɔ Luka 21:34, 35.) Ekolɛ mɛi baaye wɔhe fɛo yɛ je lɛ naagbee lɛ ni wɔkɛɔ akɛ ebɛŋkɛ kpaakpa lɛ hewɔ. (2 Pet. 3:3-7) Shi esaaa akɛ wɔhãa amɛwiemɔi kɛ amɛnifeemɔi lɛ jeɔ wɔnijiaŋ wui, ejaakɛ nibii pii yɛ ni hãa wɔnaa faŋŋ akɛ naagbee lɛ ebɛŋkɛ. Kɛ́ wɔmiitao ni Nyɔŋmɔ mumɔ lɛ akudɔ wɔ lɛ, esa akɛ wɔkɛ wɔnyɛmimɛi Kristofoi lɛ abɔ daa, ni wɔya asafoŋ kpeei be fɛɛ be.\nAni oofee bɔ fɛɛ bɔ ni obaanyɛ koni naagbee lɛ akabati bo shi trukaa? (Kwɛmɔ kuku 11-16)\n15. Mɛni Petro, Yakobo, kɛ Yohane fee be ni Yesu kɛɛ amɛbu lɛ? Ni mɛni wɔkaseɔ yɛ mli?\n15 Emuu ni wɔyeee lɛ baanyɛ ahã ewa kɛhã wɔ akɛ wɔbaaya nɔ wɔhã wɔhiɛ ahi wɔhe nɔ. Yesu le akɛ, emuu ni wɔyeee lɛ hewɔ lɛ, jeee be fɛɛ be wɔnyɛɔ wɔfeɔ nɔ ni ja. Susumɔ nɔ ni ba gbi gbɛkɛ ni enɔ jetsɛremɔ lɛ abaagbe lɛ lɛ he okwɛ. Yesu na akɛ kɛji ebiii e-Tsɛ lɛ dɛŋ yelikɛbuamɔ lɛ, enyɛŋ ekpee kaa ni kã ehiɛ lɛ naa. Enɛ hewɔ lɛ, ekɛɛ Petro, Yakobo, kɛ Yohane akɛ eyaasɔle, no hewɔ lɛ ‘amɛya nɔ amɛbu.’ Shi kaselɔi lɛ enaaa hiɛdɔɔ ni yɔɔ sane lɛ mli, kɛ nɔ hewɔ ni esa akɛ amɛya nɔ amɛbu. No hewɔ lɛ, amɛbɔi wɔɔ, ejaakɛ etɔ amɛ. No mli lɛ, etɔ Yesu hu, shi lɛ lɛ, ewɔɔɔ. Etee nɔ esɔle ehã e-Tsɛ lɛ kɛ hiɛdɔɔ, ni kulɛ, esa akɛ ekaselɔi lɛ hu afee nakai nɔŋŋ.—Mar. 14:32-41.\n16. Yɛ Yesu wiemɔi ni yɔɔ Luka 21:36 lɛ naa lɛ, mɛni baaye abua wɔ koni gbi lɛ akabati wɔ shi trukaa?\n16 Mɛni baaye abua wɔ ni ‘wɔya nɔ wɔbu’ koni Yehowa gbi lɛ akabati wɔ shi trukaa? Esa akɛ wɔná he miishɛɛ akɛ wɔbaafee nɔ ni ja. Shi no pɛ kɛkɛ faaa. Gbii fioo komɛi dani abaagbe Yesu lɛ, ekɛɛ ekaselɔi lɛ akɛ esa akɛ amɛkɛ hiɛdɔɔ asɔle amɛhã Yehowa. (Kanemɔ Luka 21:36.) No hewɔ lɛ, kɛ́ wɔmiitao ni wɔhiɛ ahi wɔhe nɔ daa, koni gbi lɛ akabati wɔ shi trukaa lɛ, esa akɛ wɔsɔle be fɛɛ be.—1 Pet. 4:7.\nYAA NƆ OBU\n17. Mɛni kɛ́ wɔfee lɛ, naagbee lɛ ebatiŋ wɔ shi trukaa?\n17 Yesu wie akɛ: “Nɔ ŋmɛlɛtswaa ni nyɛsusuuu akɛ no ni lɛ, gbɔmɔ Bi lɛ baaba.” (Mat. 24:44) Enɛ hewɔ lɛ, esa akɛ wɔhã wɔhiɛ ahi wɔhe nɔ be fɛɛ be. Jeee be nɛɛ ji be ni esa akɛ wɔnyiɛ nibii ni wɔheloo lɛ shweɔ kɛ nibii ni Satan ewo lɛ jara yɛ je lɛ mli lɛ asɛɛ. Nibii nɛɛ yeŋ amɛbuaŋ wɔ yɛ gbɛ ko kwraa nɔ. Yehowa kɛ Yesu etsɔɔ wɔ nibii ni amɛbaafee amɛhã wɔ wɔsɛɛ kɛji wɔtee nɔ wɔhã wɔhiɛ hi wɔhe nɔ. No hewɔ lɛ, nyɛhãa wɔfea nibii ni baahã wekukpaa ni yɔɔ wɔ kɛ Yehowa teŋ lɛ mli awa, ni wɔkɛ Maŋtsɛyeli lɛ aye klɛŋklɛŋ gbɛhe yɛ wɔshihilɛ mli, ni agbɛnɛ hu, wɔhã wɔhiɛ ahi be ni wɔyɔɔ mli lɛ, kɛ nibii ni yaa nɔ yɛ je lɛ mli lɛ anɔ. Kɛ́ wɔfee nakai lɛ, abaabaa wɔyi, ni naagbee lɛ ebatiŋ wɔ shi trukaa.—Kpoj. 22:20.\n^  (kuku 14) Kwɛmɔ wolo ni ji Nyɔŋmɔ Maŋtsɛyeli lɛ Ebɔi Nɔyeli! lɛ yitso 21 lɛ.